b'\n_START_ARTICLE_\nPentru cine bat clopotele (roman)\n_START_SECTION_\nSurse de inspira\xc8\x9bie\n_START_PARAGRAPH_\nHemingway a scris Pentru cine bat clopotele \xc3\xaen Cuba, Key West \xc8\x99i Sun Valley (Idaho), \xc3\xaen 1939. \xc3\x8en Cuba, el a locuit la Hotel Ambos-Mundos unde a lucrat la manuscris. Romanul a fost finalizat \xc3\xaen iulie 1940 \xc8\x99i publicat \xc3\xaen octombrie. Romanul se inspir\xc4\x83 din experien\xc8\x9ba sa \xc3\xaen timpul R\xc4\x83zboiului Civil Spaniol, cu un protagonist american cu numele de Robert Jordan care lupt\xc4\x83 al\xc4\x83turi de solda\xc8\x9bii spanioli pentru unit\xc4\x83\xc8\x9bile republicane.  Romanul are trei tipuri de personaje: unele pur fic\xc8\x9bionale; unele inspirate din persoane reale, dar fic\xc8\x9bionalizate; \xc8\x99i altele care au participat \xc3\xaen realitate la r\xc4\x83zboi. Desf\xc4\x83\xc8\x99urat\xc4\x83 \xc3\xaen Mun\xc8\x9bii Sierra de Guadarrama \xc3\xaentre Madrid \xc8\x99i Segovia, ac\xc8\x9biunea are loc pe parcursul a patru zile \xc8\x99i trei nop\xc8\x9bi. Pentru cine bat clopotele a devenit un best-seller v\xc3\xa2ndut \xc3\xaentr-o jum\xc4\x83tate de milion de exemplare \xc3\xaen c\xc3\xa2teva luni \xc8\x99i a fost nominalizat pentru Premiul Pulitzer, reprezent\xc3\xa2nd un triumf literar pentru Hemingway. Publicat la 21 octombrie 1940, primul tiraj a fost v\xc3\xa2ndut \xc3\xaen 75.000 exemplare la pre\xc8\x9bul de 2,75 dolari.\n_START_SECTION_\nRezumat\n_START_PARAGRAPH_\nAcest roman este povestit prin prisma g\xc3\xa2ndirii \xc8\x99i a experien\xc8\x9belor lui Robert Jordan, un personaj inspirat din propriile experien\xc8\x9be ale lui Hemingway \xc3\xaen R\xc4\x83zboiul Civil Spaniol, ca reporter pentru North American Newspaper Alliance. Robert Jordan este un american care c\xc4\x83l\xc4\x83tore\xc8\x99te \xc3\xaen Spania pentru a lupta \xc3\xaempotriva for\xc8\x9belor fasciste conduse de Francisco Franco._NEWLINE_Un comandant militar comunist rus i-a ordonat s\xc4\x83 treac\xc4\x83 \xc3\xaen spatele liniilor inamice \xc8\x99i s\xc4\x83 distrug\xc4\x83 un pod, folosindu-se de sprijinul unui grup de partizani care tr\xc4\x83iau \xc3\xaen mun\xc8\x9bii din apropiere. (Uniunea Sovietic\xc4\x83 i-a ajutat \xc8\x99i sf\xc4\x83tuit pe republicani \xc3\xaen R\xc4\x83zboiul Civil Spaniol.) \xc3\x8en tab\xc4\x83ra lor, Robert Jordan o \xc3\xaent\xc3\xa2lne\xc8\x99te pe Mar\xc3\xada, o t\xc3\xa2n\xc4\x83r\xc4\x83 spanioloaic\xc4\x83 a c\xc4\x83rei via\xc8\x9b\xc4\x83 a fost afectat\xc4\x83 de executarea p\xc4\x83rin\xc8\x9bilor ei de c\xc4\x83tre fasci\xc8\x99ti \xc8\x99i de violarea ei de c\xc4\x83tre falangi\xc8\x99ti (parte a coli\xc8\x9biei fasciste) la izbucnirea r\xc4\x83zboiului. Sim\xc8\x9bul s\xc4\x83u al datoriei se confrunt\xc4\x83 at\xc3\xa2t cu frica conduc\xc4\x83torului grupului de partizani, Pablo, \xc8\x99i cu lipsa de dorin\xc8\x9b\xc4\x83 a acestuia de a se angaja la o opera\xc8\x9biune sub acoperire care s-ar putea termina tragic, c\xc3\xa2t \xc8\x99i cu propria sa dorin\xc8\x9b\xc4\x83 de a-\xc8\x99i tr\xc4\x83i dragostea cu Mar\xc3\xada. Nu este clar p\xc3\xa2n\xc4\x83 aproape de final dac\xc4\x83 ei vor reu\xc8\x99i s\xc4\x83 arunce \xc3\xaen aer podul \xc8\x99i nici dac\xc4\x83 dinamitarea podului a ajutat \xc3\xaen vreun fel atacul republicanilor, de\xc8\x99i au fost uci\xc8\x99i mul\xc8\x9bi solda\xc8\x9bi fasci\xc8\x99ti. La sf\xc3\xa2r\xc8\x99itul romanului, Robert Jordan este r\xc4\x83nit mortal, dar sper\xc4\x83 s\xc4\x83 ucid\xc4\x83 c\xc3\xa2\xc8\x9biva solda\xc8\x9bi inamici \xc8\x99i s\xc4\x83 \xc3\xaengreuneze ac\xc8\x9biunile inamicilor \xc3\xaenainte de a muri. _NEWLINE_Romanul descrie brutalitatea r\xc4\x83zboiului civil.\n_START_SECTION_\nLimbajul\n_START_PARAGRAPH_\n\xc3\x8enc\xc4\x83 de la publicarea sa, stilul povestirii \xc8\x99i dialogurilor din romanul lui Hemingway a fost o surs\xc4\x83 de controverse \xc8\x99i de reac\xc8\x9bii critice negative. De exemplu, Edmund Wilson a remarcat prezen\xc8\x9ba "unei atmosfere stranii de medievalism literar" \xc3\xaen rela\xc8\x9bia dintre Robert Jordan \xc8\x99i Maria. Acesta rezult\xc4\x83 din tr\xc4\x83s\xc4\x83turile distinctive ale romanului, \xc8\x99i anume folosirea extensiv\xc4\x83 a arhaismelor de c\xc4\x83tre Hemingway, implic\xc3\xa2nd transliter\xc4\x83ri \xc8\x99i false friend pentru a transmite limba spaniol\xc4\x83 vorbit\xc4\x83 de personajele sale. Astfel, Hemingway utilizeaz\xc4\x83 arhaicul "thou" pentru a crea o paralel\xc4\x83 cu formele pronominale spaniole "t\xc3\xba" (familiar) \xc8\x99i "Usted" (formal). \xc3\x8en plus, o mare parte a dialogurilor din roman sunt traduceri implicite directe din spaniol\xc4\x83, care produc un echivalent uneori ciudat \xc3\xaen limba englez\xc4\x83. De exemplu, Hemingway folose\xc8\x99te construc\xc8\x9bia "what passes that", , care este o transliterare implicit\xc4\x83 a construc\xc8\x9biei spaniole lo que Pasa. Aceasta transcriere se extinde la utilizarea de fals friends, cum ar fi "rare" (de la raro) \xc3\xaen loc de "strange" \xc8\x99i "syndicate" (de la sindicato) \xc3\xaen loc de "trade union".  \xc3\x8entr-o alt\xc4\x83 varia\xc8\x9bie stilistic\xc4\x83 ciudat\xc4\x83, Hemingway folose\xc8\x99te un limbaj considerat "indecent" \xc8\x99i "obscen" \xc8\x99i \xc3\xaenlocuie\xc8\x99te "fuck" cu "muck" \xc3\xaen dialogurile \xc8\x99i g\xc3\xa2ndurile personajelor, de\xc8\x99i limbajul vulgar este folosit liber \xc3\xaen limba spaniol\xc4\x83, chiar \xc8\x99i atunci c\xc3\xa2nd echivalentul s\xc4\x83u este cenzurat \xc3\xaen limba englez\xc4\x83 (de exemplu, cuvintele spaniole "joder" \xc8\x99i "me cago"). Expresia spaniol\xc4\x83 de exasperare me cago en la leche se repet\xc4\x83 pe tot parcursul romanului.\n_START_SECTION_\nStil narativ\n_START_PARAGRAPH_\nCartea este scris\xc4\x83 la persoana a III-a. Ac\xc8\x9biunea \xc8\x99i dialogul sunt \xc3\xaentrerupte de secven\xc8\x9be de g\xc3\xa2ndire ample ale lui Robert Jordan. Romanul con\xc8\x9bine, de asemenea, secven\xc8\x9be din g\xc3\xa2ndirea celorlalte personaje, inclusiv Pilar \xc8\x99i Anselmo. Secven\xc8\x9bele de g\xc3\xa2ndire sunt mai ample dec\xc3\xa2t \xc3\xaen c\xc4\x83r\xc8\x9bile anterioare ale lui Hemingway, \xc3\xaen special \xc3\xaen Adio arme, \xc8\x99i sunt un mijloc narativ important pentru a explora principalele teme ale romanului._NEWLINE_\xc3\x8en 1941, Comitetul pentru acordarea Premiului Pulitzer a trimis scrisori \xc3\xaen care a recomandat premierea romanului Pentru cine bat clopotele. Consiliul de premiere a fost de acord; cu toate acestea, Nicholas Murray Butler, pre\xc8\x99edintele de la acea vreme a Universit\xc4\x83\xc8\x9bii Columbia, a ignorat ambele propuneri \xc8\x99i nu a acordat premiul pentru roman \xc3\xaen acel an.'